晁无咎金山詩帖贊
作者：岳珂
朝代：宋

paragraphs: 我登吞海，而帖適至。
事雖偶然，不啻有意。
彼江山者，秀無古今。
丘壑市朝，則二其必。
阿大中郎，煌煌虎節。
金閨卷懷，亦既殊轍。
同此登覽，而趣不同。
雲霄並翔，翬翟冥鴻。
矢詞胸襟，浩蕩萬里。
比興所存，二疏是企。
清詩勝景，何地無之。
不縶不維，景則我隨。
征塵障天，我亦倦翼，遺墨未渝，微躬奚息。
南零之波，上派于湓。
詩其警予，以諗侯門。